重陽前數日夜坐不寐偶思江南塞北舊遊作詩呈志康諸友
作者：趙鼎臣
朝代：宋

paragraphs: 昔在江東作重九，斬新凉氣生杯酒。
右軍有宅山最高，歲歲與客登其首。
菊花弄蘂天未霜，吳兒琵琶能斷腸。
半天語笑中夜裏，山下人家驚走藏。
禹穴探書無所得，笑指燕然疑可勒。
燕南新築黄金臺，乃復招我何爲哉。
五年醉倒南樓上，樓上黄花無處放。
將軍喜氣自生春，盡釋風霜作和暢。
美人低按小秦箏，坐中勸酒一再行。
風前孟嘉帽欲落，席上孫郎句已成。
一生散誕無羈束，到處容容尸斗祿。
况復今年值衆賢，珠玉在側真可憐。
重陽更欲登高去，莫遣風流減去年。